				|

		52012PC0356

			Ehdotus NEUVOSTON PÄÄTÖS luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide (Ainoastaan unkarinkielinen teksti on todistusvoimainen) /* COM/2012/0356 final - 2012/0173 (NLE) */

			   	PERUSTELUT
1.           EHDOTUKSEN TAUSTA
Neuvosto voi yhteisestä
arvonlisäverojärjestelmästä 28 päivänä marraskuuta 2006 annetun direktiivin
2006/112/EY[1],
jäljempänä ’alv-direktiivi’, 395 artiklan nojalla antaa yksimielisesti
komission ehdotuksesta jäsenvaltiolle luvan soveltaa mainitun direktiivin
säännöksistä poikkeavia erityistoimenpiteitä arvonlisäveron kantamismenettelyn
yksinkertaistamiseksi taikka tietyntyyppisten veropetosten tai veronkierron
estämiseksi.
Unkari on hakenut komissiossa 3. helmikuuta 2012 vastaanotetuksi
kirjatussa kirjeessä lupaa soveltaa arvonlisäverodirektiivin
193 artiklasta poikkeavaa toimenpidettä, jolla verovelvolliseksi
nimettäisiin vehnän sekä vehnän ja rukiin sekaviljan, rukiin, ohran, kauran,
maissin, ruisvehnän, soijapapujen, rapsin- tai rypsinsiementen ja
auringonkukansiementen luovutusten vastaanottaja niiden luovuttajan sijasta
(nk. käännetty verovelvollisuus).
Komissio antoi alv-direktiivin 395 artiklan 2
kohdan mukaisesti Unkarin hakemuksen tiedoksi muille jäsenvaltioille 26.
huhtikuuta 2012 päivätyllä kirjeellä. Komissio on 2. toukokuuta 2012 päivätyllä
kirjeellä ilmoittanut Unkarille saaneensa kaikki hakemuksen arviointia varten
tarvittavat tiedot.
Unkarissa on havaittu useantyyppisiä veropetoksia,
joissa toimittaja on sen jälkeen, kun se on laskuttanut asiakasta tavaroiden
luovutuksesta, kadonnut suorittamatta veroja veroviranomaisille mutta antanut
verovelvolliselle asiakkaalle verovähennykseen oikeuttavan kauppalaskun.
Veronkiertojärjestelmiä on havaittu niin kansallisella tasolla kuin yhteisön
sisäisessä kaupassa.
Unkarin toimittamien tietojen perusteella noin 20
prosenttia kaikesta kyseisten maataloustuotteiden osalta vähennetyn tai
palautetun arvonlisäveron määrästä olisi luonteeltaan vilpillistä ja merkitsisi
valtiolle arviolta 13,5 miljardin forintin suuruisia arvonlisäveromenetyksiä
(vuoden 2010 hintatason mukaan).
Siksi Unkari haluaisi soveltaa käännettyä
verovelvollisuutta, jonka avulla voitaisiin poistaa veropetosmahdollisuus
estämällä ’kadonnutta’ toimijaa pitämästä asiakkaaltaan saamaansa
arvonlisäveroa tilanteessa, jossa arvonlisäveroa ei ole veloitettu. Tällöin
verovelvollinen vastaanottaja, edellyttäen että sillä on täysi vähennysoikeus,
ilmoittaisi ja vähentäisi arvonlisäveron samassa arvonlisäveroilmoituksessa.
Tällaisella menetelmällä voitaisiin välittömästi estää merkittävien
tulonmenetysten jatkuminen.
Unkarin olisi samaan aikaan otettava poikkeuksen
soveltamisalaan kuuluvia maataloustuotteita luovuttavien verovelvollisten
osalta käyttöön asianmukaiset valvontatoimenpiteet ja ilmoitusvelvoitteet,
joilla varmistetaan toimenpiteen asianmukainen toimivuus ja estetään
veropetosten siirtyminen maataloustuotannon muihin vaiheisiin (esim.
raaka-aineiden jalostus). Käyttöön otetuista toimenpiteistä olisi ilmoitettava
komissiolle.
Toimenpiteen kaksivuotisen soveltamiskauden aikana
Unkari voi ottaa käyttöön arvonlisäverodirektiivin mukaisia tavanomaisia ja
lopullisempia kansallisia valvontatoimenpiteitä, joilla pystyttäisiin estämään
ja torjumaan tällaiset petokset luvan voimassaolon päätyttyä, ottaen huomioon,
että Unkari on sitoutunut olemaan hakematta toimenpiteen voimassaolon
jatkamista.
Tämän poikkeavan toimenpiteen soveltamisalaan
kuuluvat tavarat olisi oikeudellisen epävarmuuden välttämiseksi määritettävä
mahdollisimman yksityiskohtaisesti neuvoston asetuksessa (ETY) N:o 2658/87
säädettyä yhdistettyä nimikkeistöä (CN) käyttäen. Tätä toimenpidettä olisi
sovellettava yksinomaan jalostamattomiin tavaroihin, joita ei tavallisesti ole
tarkoitettu sellaisinaan lopulliseen kulutukseen.
2.           SIDOSRYHMIEN KUULEMISEN TULOKSET
JA VAIKUTUSTENARVIOINTI
Kuulemista ja ulkopuolista asiantuntemusta ei ole
tarvittu.
Päätösehdotuksella     pyritään estämään
alv-petoksia Unkarin maatalousmarkkinoilla, ja sillä on todennäköisesti
myönteisiä vaikutuksia.
Koska poikkeuksen soveltamisala on suppea ja sen
voimassaoloaika rajallinen, vaikutukset ovat joka tapauksessa rajalliset.
3.           EHDOTUKSEN OIKEUDELLISET
NÄKÖKOHDAT
Tällä päätöksellä on tarkoitus antaa Unkarille
lupa soveltaa arvonlisäverodirektiivin 193 artiklasta poikkeavaa toimenpidettä,
jolla tiettyjen maataloustuotteiden luovutuksissa arvonlisäverovelvollisuus
siirtyy luovuttajalta verovelvolliselle asiakkaalle.
Tämä päätös perustuu alv-direktiivin 395
artiklaan.
Ehdotus kuuluu EU:n yksinomaiseen toimivaltaan.
Sen vuoksi toissijaisuusperiaatetta ei sovelleta.
Päätös koskee jäsenvaltiolle sen omasta pyynnöstä
annettavaa lupaa, eikä siihen liity velvollisuuksia.
Koska erityistoimenpiteen voimassaoloaika ja
soveltamisala ovat tiukasti rajoitettuja, se näyttää olevan tavoitteeseensa
nähden oikeasuhteinen.
Alv-direktiivin 395 artiklan mukaan yhteisistä
alv-säännöistä voidaan poiketa vain, jos neuvosto antaa siihen luvan komission
ehdotuksesta tekemällään yksimielisellä päätöksellä. Neuvoston päätös on ainoa
soveltuva sääntelytapa, koska se voidaan osoittaa yksittäiselle jäsenvaltiolle.
4.           TALOUSARVIOVAIKUTUKSET
Ehdotuksella ei ole vaikutuksia unionin
talousarvioon.
5.           LISÄTIEDOT
Ehdotus sisältää raukeamislausekkeen.
2012/0173 (NLE)
Ehdotus
NEUVOSTON PÄÄTÖS
luvan antamisesta Unkarille ottaa käyttöön
yhteisestä arvonlisäverojärjestelmästä annetun direktiivin 2006/112/EY 193 artiklasta
poikkeava erityistoimenpide
(Ainoastaan unkarinkielinen teksti on
todistusvoimainen)
EUROOPAN UNIONIN NEUVOSTO, joka
ottaa huomioon Euroopan unionin toiminnasta
tehdyn sopimuksen,
ottaa huomioon yhteisestä
arvonlisäverojärjestelmästä 28 päivänä marraskuuta 2006 annetun
neuvoston direktiivin 2006/112/EY[2]
ja erityisesti sen 395 artiklan 1 kohdan,
ottaa huomioon Euroopan komission ehdotuksen,
sekä katsoo seuraavaa:
(1)       Unkari on hakenut komissiossa
3 päivänä helmikuuta 2012 vastaanotetuksi kirjatussa kirjeessään kahden vuoden
ajaksi lupaa poiketa verovelvollisia, joiden on suoritettava arvonlisävero
veroviranomaisille, koskevista direktiivin 2006/112/EY 193 artiklan
säännöksistä. Unkari ilmoitti kirjeessä, ettei se aio hakea luvan
voimassaololle jatkoa.
(2)       Komissio on direktiivin
2006/12/EY 395 artiklan 2 kohdan toisen kohdan mukaisesti antanut Unkarin
hakemuksen tiedoksi muille jäsenvaltioille 26 päivänä huhtikuuta 2012
päivätyllä kirjeellä. Komissio ilmoitti Unkarille 2 päivänä toukokuuta 2012
päivätyllä kirjeellä saaneensa kaikki pyynnön arviointia varten tarpeellisina
pitämänsä tiedot.
(3)       Direktiivin 2006/112/EY 193
artiklan mukaan arvonlisäveron on yleensä velvollinen maksamaan
verovelvollinen, joka suorittaa tavaroiden luovutuksen. Unkarin hakeman
poikkeuksen tarkoituksena on siirtää kyseinen velvollisuus rajoitetuksi ajaksi
sille verovelvolliselle, jolle tietyt vilja- ja öljysiemenalan jalostamattomat
maataloustuotteet luovutetaan.
(4)       Unkari on havainnut, että
joukko kyseisten alojen toimijoita syyllistyy erilaisiin veropetoksiin sekä
kotimaan että yhteisön sisäisessä kaupassa jättämällä suorittamatta
veroviranomaisille arvonlisäveron, jonka ne ovat veloittaneet toimituksistaan.
Niiden asiakkaat, siltä osin kuin nämä ovat verovelvollisia, joilla on täysi
vähennysoikeus, ovat oikeutettuja arvonlisäveron vähennykseen.
(5)       Tavaroiden vastaanottajana
olevan verovelvollisen nimeäminen arvonlisäverovelvolliseksi tavaroiden
luovuttajan sijasta olisi väliaikainen kiireellinen toimenpide, jolla tällaiset
petokset saataisiin loppumaan. Tämän toimenpiteen soveltaminen kahden vuoden
ajan antaisi Unkarille aikaa ottaa maatalousalalla käyttöön direktiivin
2006/112/EY mukaiset lopulliset toimenpiteet, joilla ehkäistäisiin ja
torjuttaisiin tällaisia veropetoksia.
(6)       Jotta estetään veropetosten
siirtyminen tuotteiden muihin jalostusvaiheisiin taikka muihin tuotteisiin tai
aloihin, Unkarin olisi otettava käyttöön tarkoituksenmukaisia
valvontatoimenpiteitä ja ilmoitusvelvoitteita ja annettava ne tiedoksi
komissiolle.
(7)       Jotta varmistetaan, että
poikkeavaa toimenpidettä sovelletaan yksinomaan tiettyihin maataloustuotteisiin
ja taataan sen oikeusvarmuus, tämän toimenpiteen soveltamisalaan kuuluvien
tavaroiden määrittämisessä olisi käytettävä tariffi- ja tilastonimikkeistöstä
ja yhteisestä tullitariffista 23 päivänä heinäkuuta 1987 annetussa neuvoston
asetuksessa (ETY) N:o 2658/87[3]
säädettyä yhdistettyä nimikkeistöä.
(8)       Toimenpide on oikeasuhteinen
tavoitteisiin nähden, sillä sen voimassaoloaika on rajallinen eikä sitä ole
tarkoitettu sovellettavaksi yleisesti vaan yksinomaan tiettyihin tarkasti
nimettyihin tavaroihin, joita ei tavallisesti ole tarkoitettu sellaisinaan
lopulliseen kulutukseen ja joita koskevat veropetokset aiheuttavat huomattavia
arvonlisäverotulomenetyksiä.
(9)       Tämä erityistoimenpide ei
vaikuta Unkarissa lopullisessa kulutusvaiheessa kannettavan arvonlisäveron
kokonaismäärään, eikä se vaikuta kielteisesti arvonlisäverosta saataviin
unionin omiin varoihin,
ON HYVÄKSYNYT TÄMÄN PÄÄTÖKSEN:
1 artikla
Poiketen siitä, mitä direktiivin 2006/112/EY
193 artiklassa säädetään, Unkarille annetaan lupa nimetä
arvonlisäverovelvolliseksi verovelvollinen, jolle luovutetaan seuraavia
asetuksessa (ETY) N:o 2658/87 säädetyssä yhdistetyssä nimikkeistössä mainittuja
tuotteita:
 CN-koodi || Tuote
 1001 || Vehnä sekä vehnän ja rukiin sekavilja
 1002 || Ruis
 1003 || Ohra
 1004 || Kaura
 1005 || Maissi
 1008 60 00 || Ruisvehnä
 1201 || Soijapavut, myös murskatut
 1205 || Rapsin- ja rypsinsiemenet, myös murskatut
 1206 00 || Auringonkukansiemenet, myös murskatut
2 artikla
Edellä 1 artiklassa säädetty lupa edellyttää,
että Unkari ottaa tämän päätöksen soveltamisalaan kuuluvia tavaroita
luovuttavien verovelvollisten osalta käyttöön asianmukaiset ja tehokkaat
valvontatoimenpiteet sekä ilmoitusvelvoitteet.
Unkarin on ilmoitettava komissiolle
ensimmäisessä kohdassa tarkoitettujen toimenpiteiden ja velvoitteiden
käyttöönotosta.
3 artikla
Tätä päätöstä sovelletaan kahden vuoden ajan
sen tiedoksi antamisesta.
4 artikla
Tämä päätös on osoitettu Unkarille.
Tehty Brysselissä
                                                                       Neuvoston
puolesta
                                                                       Puheenjohtaja
[1]               EUVL
L 347, 11.12.2006, s. 1.
[2]               EYVL L 347, 11.12.2006, s. 1.
[3]               EYVL L 256, 7.9.1987, s. 1.


               EUROOPAN KOMISSIO
            Bryssel 18.7.2016
            COM(2016) 473 final
            2016/0228(NLE)
            Ehdotus
            NEUVOSTON PÄÄTÖS
            kymmenennestä Euroopan kehitysrahastosta (EKR) rahoitetuista hankkeista vapautuneiden varojen osoittamisesta Afrikan rauhanrahaston täydentämiseen

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Afrikan rauhanrahasto perustettiin alun perin vuonna 2003 Cotonoun sopimuksen
                  1
                mukaisesti. Se rahoitetaan Euroopan kehitysrahastosta (EKR), joka ei kuulu EU:n yleiseen talousarvioon. Afrikan rauhanrahastosta on tullut yksi tärkeimmistä rauhaan ja turvallisuuteen liittyvän EU:n ja Afrikan yhteistyön rahoitusvälineistä. Rauhanrahaston kauden 2014–2016 rahoitusresurssit
                  2
                ovat kuitenkin uhkaavasti hupenemassa. Jos varoja käytetään nykyiseen tahtiin, ne loppuvat ennen kauden päättymistä. Kauden 2017–2018 määrärahoilla pitäisi pystyä vastaamaan myös Afrikan unionin jatkuviin tarpeisiin ja pyyntöihin, jotka liittyvät nykyisten ja uusien turvallisuuskriisien ja muiden odottamattomien tilanteiden ratkaisemiseen Afrikassa. Afrikan rauhanrahaston rahoituksen ennakoitavuus ja kestävyys on varmistettava. Rahaston rahoitustarve vuoden 2018 loppuun mennessä on arviolta 685 miljoonaa euroa.

               Neuvoston poliittisten ja turvallisuusasioiden komitea (PTK) ja pysyvien edustajien komitea (Coreper) ovat komission ehdotusten pohjalta keskustelleet Afrikan rauhanrahaston rahoituksen kestävyydestä ja sen rahoituksen varmistamisesta vuoden 2018 loppuun saakka
                  3
               . Pysyvien edustajien komitean kokouksessa 18. toukokuuta 2016 hyväksyttiin puheenjohtajavaltion kompromissiehdotus
                  4
               , jossa esitettiin kymmenennen ja yhdennentoista EKR:n varojen yhdistelmän käyttöä.

               Tällä ehdotuksella neuvoston päätökseksi pyritään saamaan neuvostolta lupa käyttää kymmenennestä EKR:stä vapautuneita varoja EKR:n Afrikan rauhanrahaston täydentämiseen enintään 491,38 miljoonan euron lisämäärällä. Tästä määrästä 475 miljoonaa euroa käytetään Afrikan rauhanrahaston tarpeiden rahoittamiseen vuoden 2018 loppuun mennessä ja 16,38 miljoonaa euroa käytetään komission tukimenojen kattamiseen. Näiden suoritusvarauksesta saatavien varojen lisäksi Afrikan rauhanrahastoa varten otetaan varoja yhdennentoista EKR:n varannoista (100 miljoonaa euroa AKT-valtioiden välisten määrärahojen varannosta, jos AKT-suurlähettiläskomitea hyväksyy Afrikan unionin pyynnön, ja 110 miljoonaa euroa maaohjelmien/alueohjelmien varannosta).

               •Yhdenmukaisuus muiden alaa koskevien politiikkojen säännösten kanssa

                  Afrikan rauhanrahasto on yksi tärkeimmistä rahoitusvälineistä rauhaan ja turvallisuuteen liittyvässä EU:n ja Afrikan yhteistyössä, jota toteutetaan Lissabonissa vuonna 2007 hyväksytyn yhteisen Afrikka–EU-strategian puitteissa. Vuonna 2014 pidetyn neljännen Afrikka–EU-huippukokouksen mukaan rauha ja turvallisuus ovat edelleen yksi yhteisen strategian viidestä ensisijaisesta täytäntöönpanoalueesta.

                  Yhteisestä turvallisuus- ja puolustuspolitiikasta (YTPP) 18. toukokuuta 2015 annetuissa neuvoston päätelmissä edellytettiin, että Euroopan ulkosuhdehallinto (EUH) ja komission yksiköt arvioivat unionin välineiden potentiaalia turvallisuuteen ja kehitykseen liittyvien valmiuksien kehittämisessä ja muun muassa sitä, olisiko Afrikan rauhanrahaston mukauttaminen toteutettavissa niin, että siihen liittyviä rajoituksia voitaisiin purkaa. On joka tapauksessa tärkeää, että Afrikan rauhanrahasto pystyy edelleen toimimaan ja tukemaan rauhaa ja turvallisuutta edistävän EU:n politiikan tavoitteiden saavuttamista.

                  Tämä ehdotus, jolla pyritään jatkamaan Afrikan rauhanrahaston toimintaa vuoteen 2018 saakka, edistää viime kädessä myös kestävän kehityksen tavoitteiden saavuttamista. Se liittyy etenkin tavoitteeseen 16: "Tuetaan rauhanomaisia ja osallistavia yhteiskuntia kestävän kehityksen edistämiseksi, taataan kaikille oikeussuojan saatavuus ja rakennetaan tehokkaita, vastuullisia ja osallistavia instituutioita kaikilla tasoilla".

                  Afrikan rauhanrahasto rahoitetaan yleensä EKR:n AKT-maiden väliseen yhteistyöhön varatuista määrärahoista. Suoritusvarauksesta rauhanrahastoon otettavilla lisävaroilla rahoitettavat toimet ovat AKT-valtioiden välisessä strategiassa
                     5
                   vahvistettujen yleisten ja erityisesti rauhanrahastolle asetettujen tavoitteiden mukaisia.

                  Lisävarat käytetään yhdenteentoista EKR:oon sovellettavien sääntöjen ja menettelyjen mukaisesti. Näiden varojen käytöstä päätetään komission päätöksellä, jolla muutetaan Afrikan rauhanrahaston toimintaohjelmaa 2014–2016
                     6
                  , ja komission päätöksellä, jolla hyväksytään tuleva Afrikan rauhanrahaston toimintaohjelma 2017–2018. Molempia varten tarvitaan Coreperin hyväksyntä yhdennentoista EKR:n täytäntöönpanoasetuksen
                     7
                   15 artiklan mukaisesti.

               •Yhdenmukaisuus unionin muiden politiikkojen kanssa

                  Ei sovelleta

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Yhdennentoista EKR:n sisäisen sopimuksen
                     8
                   1 artiklan 4 kohta.

                  Yhdennentoista EKR:n sisäisen sopimuksen 1 artiklan 4 kohdassa edellytetään, että neuvosto tekee päätöksensä yksimielisesti.

               •Toissijaisuusperiaate (jaetun toimivallan osalta)

                  Ei sovelleta

                  EKR on perustettu jäsenvaltioiden edustajien sisäisellä sopimuksella, joka sallii vapautettujen määrärahojen käytön, jos neuvosto sen hyväksyy
                     9
                  .

               •Suhteellisuusperiaate

                  Ehdotus ja erityisesti ehdotetut määrät perustuvat EUH:n ja komission yksiköiden tekemään laajaan analyysin (neuvoston asiakirjan 8662/16 liite, 10.5.2016). Ehdotuksessa on otettu huomioon poliittisten ja turvallisuusasioiden komitean (PTK) ohjeet, esimerkiksi tiettyihin kustannustyyppeihin (rauhanturvaajien päivärahat) sovellettava yläraja. Näin ollen EKR:n rahoituksella ei aiemmasta poiketen katettaisi kaikkia Afrikan unionin rauhanoperaatioiden ja muiden alan toimien rahoitustarpeita. Ehdotuksen pohjana on myös oletus, että rahoitukseen osallistuu muita rahoittajia. Erityisesti Afrikan unionin jäsenvaltioiden odotetaan vähitellen lisäävän panostaan, sillä ne sitoutuivat Johannesburgissa Etelä-Afrikassa kesäkuussa 2015 pidetyssä Afrikan unionin huippukokouksessa osallistumaan rauhanoperaatioiden rahoitukseen 25 prosentin osuudella vuoteen 2020 mennessä. Lisäksi tarvitaan muita avunantajia, muun muassa YK. EU:n jäsenvaltiot voivat niin ikään osallistua vapaaehtoisilla rahoitusosuuksilla. PTK:n pyynnön mukaisesti ehdotuksella myös parannetaan rauhanoperaatioihin ja valmiuksien kehittämiseen annettavan Afrikan rauhanrahaston tuen välistä tasapainoa.

               •Toimintatavan valinta

                  EKR on ainoa Afrikan rauhanrahaston EU-tason rahoituslähde. Unionin yleisestä talousarviosta rahoitettavia EU:n nykyisiä rahoitusvälineitä ei voida oikeudellisten rajoitusten vuoksi käyttää operaatioihin, joilla on sotilaallista tai puolustukseen liittyvää merkitystä, tai sotilaallisten tuensaajien tukemiseen, elleivät kyseessä ole selkeästi siviilitehtävät.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta

               •Sidosryhmien kuuleminen

                  Ei sovelleta

               •Asiantuntijatiedon keruu ja käyttö

                  Ei sovelleta

               •Vaikutustenarviointi

                  Ei sovelleta

               •Sääntelyn toimivuus ja yksinkertaistaminen

                  Ei sovelleta

               •Perusoikeudet

                  Afrikan rauhanrahastosta tuetaan rauhanoperaatioita tilanteissa, joissa perusoikeudet voivat olla uhattuina. Yhdennentoista EKR:n täytäntöönpanoasetuksessa on ihmisoikeussäännöksiä. Niiden lisäksi Afrikan rauhanrahaston monivuotinen toimintaohjelma 2014–2016 sisältää säännöksiä, joilla tuetaan ihmisoikeuksiin liittyvien suuntaviivojen valtavirtaistamista, naisten ja lasten suojelua aseellisissa konflikteissa ja naisten roolia konfliktien ratkaisemisessa sekä YK:n turvallisuusneuvoston päätöslauselmien 1325, 1820 ja 1612 soveltamista. Rauhanrahastosta tuetaan esimerkiksi rauhanturvaajien ihmisoikeuskoulutusta. Nämä säännökset otetaan huomioon Afrikan rauhanrahastoa koskevissa Afrikan unionin komission sopimusjärjestelyissä.

               4.TALOUSARVIOVAIKUTUKSET

                  Ei vaikutuksia (EKR ei sisälly EU:n talousarvioon).

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

                  Seuranta-, arviointi- ja raportointijärjestelyt ovat samat, joita sovelletaan yhdennentoista EKR:n yhteydessä. Järjestelyistä säädetään lisäksi monivuotisissa toimintaohjelmissa. Afrikan unionin komission ja Euroopan komission 15. huhtikuuta 2016 allekirjoittamaan muistioon Afrikan unionin komissiota vahvistavista toimista sisältyy myös muita toimenpiteitä, jotka Afrikan unionin komission on otettava huomioon välilliseen hallinnointiin perustuvassa EKR:n täytäntöönpanossa.

               •Selittävät asiakirjat (direktiivien osalta)

                  Ei sovelleta

               •Ehdotukseen sisältyvien säännösten yksityiskohtaiset selitykset

                  Ehdotuksen 1 artiklan 1 kohdassa säädetään, että enintään 491 387 500 euroa kymmenennestä EKR:stä rahoitetuista hankkeista vapautuneita varoja osoitetaan Afrikan rauhanrahaston täydentämiseen, jotta voidaan täyttää Afrikan rauhanrahaston toimintaohjelman 2014–2016 jäljellä olevat rahoitustarpeet ja toimintaohjelman 2017–2018 arvioidut rahoitustarpeet.

                  Ehdotuksen 1 artiklan 2 kohdassa säädetään, että tästä määrästä enintään 16 387 500 euroa osoitetaan komission tukimenoihin. Määrä on laskettu käyttämällä yhdennentoista EKR:n varojen hallinnoinnissa sovellettavaa suhdelukua (3,45 %), josta säädetään yhdennentoista EKR:n sisäisen sopimuksen 1 artiklan 2 kohdan a alakohdassa

                  Ehdotuksen 1 artiklan 3 kohdassa säädetään, että on sovellettava yhdennentoista EKR:n sääntöjä (täytäntöönpano- ja varainhoitoasetukset
                     10
                  ).

                  Ehdotuksen 2 artiklassa vahvistetaan päätöksen voimaantulopäivä.

               2016/0228 (NLE)

               Ehdotus

               NEUVOSTON PÄÄTÖS

               kymmenennestä Euroopan kehitysrahastosta (EKR) rahoitetuista hankkeista vapautuneiden varojen osoittamisesta Afrikan rauhanrahaston täydentämiseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon neuvostossa kokoontuneiden Euroopan unionin jäsenvaltioiden hallitusten edustajien sisäisen sopimuksen vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille
                  11
                ja erityisesti sen 1 artiklan 4 kohdan,

               ottaa huomioon Euroopan komission ehdotuksen,

               sekä katsoo seuraavaa:

               (1)Euroopan komissio on 15 päivänä heinäkuuta 2014 antamallaan Afrikan unionin komissiota tukevaa Afrikan rauhanrahaston toimintaohjelmaa 2014–2016 koskevalla päätöksellä C(2014) 4907
                  12
                osoittanut yhteensä 901 339 064,53 euroa Afrikan rauhanrahaston toimintaohjelmaan 2014–2016. Tästä määrästä 900 000 000 euroa on peräisin Euroopan kehitysrahastosta (EKR) ja 1 339 064,53 euroa on saatu vapaaehtoisena rahoitusosuutena Tanskan kuningaskunnalta.

               (2)Euroopan unioni tukee jo merkittävällä rahoitusosuudella Afrikan unionin toimia, jotka edistävät meneillään olevien ja tulevien turvallisuuskriisien ratkaisemista Afrikassa. Lisäksi on toteutettu useita toimenpiteitä, joilla on pyritty pitämään Afrikan rauhanrahaston rahoitusosuus kestävällä tasolla. Kaikesta huolimatta nykytilanne ja tuleva kehitys edellyttävät Euroopan unionilta suurempaa rahallista panosta muun muassa Afrikan rauhanrahaston kautta, jotta voidaan vastata Afrikan unionin tarpeisiin.

               (3)Afrikan rauhanrahasto tarvitsee kaudella 2016–2018 lisärahoitusta arviolta 685 000 000 euroa.

               (4)On perusteltua hyödyntää kymmenennestä EKR:stä rahoitetuista hankkeista vapautuneita varoja rahoitukseen, jolla voidaan vastata Afrikan rauhanrahaston jäljellä oleviin vuoden 2016 rahoitustarpeisiin, reagoida mahdollisiin odottamattomiin tilanteisiin ja varmistaa myös Afrikan rauhanrahaston rahoituksen ennakoitavuus vuoden 2018 loppuun asti.

               (5)Afrikan rauhanrahaston lisävarat olisi käytettävä Afrikan rauhanrahaston toimien rahoittamiseen, kuten afrikkalaisten johdolla toteutettavien rauhanoperaatioiden tukemiseen, Afrikan rauhan ja turvallisuuden rakenteiden (APSA) toteuttamisen tukemiseen, nopeiden toimien (varhaisvaiheen mekanismi) tukemiseen ja komission tukimenojen kattamiseen.

               (6)Näitä varoja olisi käytettävä Afrikan rauhanrahaston monivuotisten toimintaohjelmien
                  13
                mukaisesti ja noudattaen yhdenteentoista EKR:oon sovellettavia sääntöjä ja menettelyjä, joista säädetään neuvoston asetuksissa (EU) 2015/322
                  14
                ja (EU) 2015/323
                  15
               ,

               ON HYVÄKSYNYT TÄMÄN PÄÄTÖKSEN:

               1 artikla

               Varoista, jotka ovat vapautuneet kymmenennestä Euroopan kehitysrahastosta (EKR) rahoitetuista hankkeista, osoitetaan enintään 491 387 500 euron määrä Afrikan rauhanrahaston täydentämiseen kaudella 2016–2018.

               Tästä määrästä enintään 16 387 500 euroa osoitetaan komissiolle aiheutuvien tukimenojen kattamiseen.

               Näitä varoja käytetään yhdenteentoista EKR:oon sovellettavia sääntöjä ja menettelyjä noudattaen.

               2 artikla

               Tämä päätös tulee voimaan sitä päivää seuraavana päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)
                  Cotonoussa 23. kesäkuuta 2000 allekirjoitettu Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välinen kumppanuussopimus.

                     (2)
                  Komission päätös C(2014) 4907, 15.7.2014.

                     (3)
                  Asiakirja 164/15 ACP, 15.12.2015.

                     (4)
                  Asiakirja 8662/16, 10.5.2016.

                     (5)
                  Commission Decision C(2015) 7766 of 13/11/2015 on the adoption of the 2014-2020 Strategy Paper and Indicative Programme for intra-ACP cooperation between the European Union and the ACP Group of States (ei julkaistu suomeksi).

                     (6)
                  Komission päätös C(2014) 4907, 15.7.2014.

                     (7)
                  Neuvoston asetus (EU) 2015/322, annettu 2 päivänä maaliskuuta 2015 (EUVL L 58, 3.3.2015, s. 1).

                     (8)
                  Neuvostossa kokoontuneiden Euroopan unionin jäsenvaltioiden hallitusten edustajien sisäinen sopimus vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille (EUVL L 210, 6.8.2013, s. 1).

                     (9)
                  Yhdennentoista EKR:n sisäisen sopimuksen 1 artiklan 4 kohta ja yhdenteentoista Euroopan kehitysrahastoon sovellettavasta varainhoitoasetuksesta 2 päivänä maaliskuuta 2015 annetun neuvoston asetuksen (EU) 2015/323 61 artikla (EUVL L 58, 3.3.2015, s. 17).

                     (10)
                  Neuvoston asetus (EU) 2015/322, annettu 2 päivänä maaliskuuta 2015, yhdennentoista Euroopan kehitysrahaston täytäntöönpanosta (EUVL L 58, 3.3.2015, s. 1) ja neuvoston asetus (EU) 2015/323, annettu 2 päivänä maaliskuuta 2015, yhdenteentoista Euroopan kehitysrahastoon sovellettavasta varainhoitoasetuksesta (EUVL L 58, 3.3.2015, s. 17).

                     (11)
                  EUVL L 210, 6.8.2013, s. 1.

                     (12)
                  Komission päätös C(2014) 4907, sellaisena kuin se on muutettuna komission päätöksillä C(2015) 1254, C(2015) 4995 ja C(2015) 8627.

                     (13)
                  Komission päätös C(2014) 4907, 15.7.2014.

                     (14)
                  Neuvoston asetus (EU) 2015/322, annettu 2 päivänä maaliskuuta 2015, yhdennentoista Euroopan kehitysrahaston täytäntöönpanosta (EUVL L 58, 3.3.2015, s. 1).

                     (15)
                  Neuvoston asetus (EU) 2015/323, annettu 2 päivänä maaliskuuta 2015, yhdenteentoista Euroopan kehitysrahastoon sovellettavasta varainhoitoasetuksesta (EUVL L 58, 3.3.2015, s. 17).